PRESSLASh VA EKSTRAKSIYALASh USULI BILAN O‘SIMLIK YoG‘I IShLAB ChIQARISh XODIMLARI UChUN XAVFSIZLIK QOIDALARINI TASDIQLASh TO‘G‘RISIDA

O‘zbekiston Respublikasining “Mehnatni muhofaza qilish to‘g‘risida”gi Qonuniga va O‘zbekiston Respublikasi Vazirlar Mahkamasining 2010-yil 20-iyuldagi 153-son “Mehnatni muhofaza qilish bo‘yicha normativ-huquqiy bazani yanada takomillashtirish to‘g‘risida”gi qaroriga muvofiq buyuraman:
 1. Presslash va ekstraksiyalash usuli bilan o‘simlik yog‘i ishlab chiqarish xodimlari uchun xavfsizlik qoidalari ilovaga muvofiq tasdiqlansin.
 2. Mazkur buyruq O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab o‘n kun o‘tgandan keyin kuchga kiradi.
 Mazkur Qoidalar O‘zbekiston Respublikasining “Mehnatni muhofaza qilish to‘g‘risida”gi Qonuniga hamda O‘zbekiston Respublikasi Vazirlar Mahkamasining 2000-yil 12-iyuldagi 267-son “Mehnatni muhofaza qilishga doir me’yoriy hujjatlarni qayta ko‘rib chiqish va ishlab chiqish to‘g‘risida”gi va 2010-yil 20-iyuldagi 153-son “Mehnatni muhofaza qilish bo‘yicha normativ-huquqiy bazani yanada takomillashtirish to‘g‘risida”gi qarorlariga muvofiq presslash va ekstraksiyalash usuli bilan o‘simlik yog‘i ishlab chiqarish xodimlari uchun xavfsizlik qoidalarini belgilaydi.
 1. Mazkur Qoidalar presslash va ekstraksiyalash usuli bilan o‘simlik yog‘i ishlab chiqarish tashkilotlariga (bundan buyon matnda tashkilotlar deb yuritiladi) taalluqlidir. 
 2. Mazkur Qoidalar ishlab chiqarish binolarini va inshootlarini loyihalash, qurish va qayta qurishda, sexlarni texnik jihozlash va qayta jihozlashda, texnologik jarayonlar hamda uskunalardan foydalanishda hisobga olinishi lozim. 
 3. Mazkur Qoidalar texnik jihatdan tartibga solish sohasidagi normativ hujjatlar talablari bajarilishi shart ekanligini istisno etmaydi.
 4. Tashkilotlarda mehnatni muhofaza qilishga oid talablarga rioya etilishi ustidan, shu jumladan noqulay va alohida mehnat sharoitlarida ishlaganlik uchun xodimlarga imtiyozlar va kompensatsiyalar berilishi yuzasidan davlat nazorati mehnatni muhofaza qilish sohasidagi maxsus vakolatli davlat organi hamda qonunchilik hujjatlariga muvofiq boshqa davlat organlari tomonidan amalga oshiriladi. 
 Mehnatni muhofaza qilish holatini o‘rganish, ish beruvchilarning jamoa shartnomalari va kelishuvlarida nazarda tutilgan mehnatni muhofaza qilish bo‘yicha majburiyatlari bajarilishi ustidan nazorat kasaba uyushmalariga va xodimlarning boshqa vakillik organlari, shuningdek mehnatni muhofaza qilish bo‘yicha vakil etilgan shaxs tomonidan amalga oshiriladi.
 5. Tashkilotlarda mehnatni muhofaza qilish borasidagi ishlarni tashkil qilish Mehnat muhofazasi bo‘yicha ishlarni tashkil etish to‘g‘risidagi namunaviy nizomga (ro‘yxat raqami 273, 1996-yil 14-avgust) muvofiq amalga oshiriladi. 
 6. Tashkilotlarda quyidagi asosiy hujjatlar ishlab chiqilishi va tasdiqlanishi lozim: 
 mehnat sharoitlari va mehnatni muhofaza qilish ishlarini yaxshilash, sanitariya-sog‘lomlashtirish bo‘yicha qoidalarni o‘z ichiga olgan jamoa shartnomasi; 
 Vazirlar Mahkamasining 2014-yil 15-sentabrdagi 263-sonli qarori bilan tasdiqlangan Ish o‘rinlarini mehnat sharoitlari va asbob-uskunalarning jarohatlash xavfliligi yuzasidan attestatsiyadan o‘tkazish tartibi to‘g‘risidagi nizomga muvofiq yuritiladigan ish joyining mehnat sharoitlari xaritasi; 
 mehnatni muhofaza qilish xizmatining choraklik ish rejalari; 
 xodimlar va muhandis-texnik xodimlarni o‘qitish, yo‘l-yo‘riq berish va bilimlarini sinovdan o‘tkazish dasturlari; 
 mehnatni muhofaza qilish bo‘yicha nazorat yuritish jurnali (uch bosqichli nazorat); 
 xodimlarga yong‘inga qarshi yo‘l-yo‘riq berish va yong‘in-texnikaviy minimum mashg‘ulotlarini o‘tkazish dasturi; 
 har bir kasb va ish turlari uchun mehnat muhofazasi bo‘yicha yo‘riqnomalar. 
 7. “Mehnatni muhofaza qilish to‘g‘risida”gi Qonunning 12-moddasiga muvofiq ishlab chiqarish faoliyatini amalga oshiruvchi, xodimlarining soni ellik kishi va undan ortiq bo‘lgan har bir tashkilotda mehnatni muhofaza qilish talablariga rioya etilishini ta’minlash, ularning bajarilishi ustidan nazoratni amalga oshirish maqsadida mehnatni muhofaza qilish xizmati tashkil etiladi yoki mehnatni muhofaza qilish bo‘yicha tegishli tayyorgarlikka ega bo‘lgan mutaxassis lavozimi joriy etiladi. Ellikta va undan ortiq transport vositasi mavjud bo‘lgan tashkilotda yo‘l harakati xavfsizligi xizmati ham tashkil etiladi yoki yo‘l harakati xavfsizligi bo‘yicha mutaxassis lavozimi joriy etiladi. 
 Xodimlarining soni ellik nafardan kam bo‘lgan tashkilotda mehnatni muhofaza qilish xizmatini tashkil etish yoki mehnatni muhofaza qilish bo‘yicha mutaxassis lavozimini joriy etish to‘g‘risidagi qaror ish beruvchi tomonidan mazkur tashkilot faoliyatining o‘ziga xos xususiyati hisobga olingan holda qabul qilinadi.
 8. Mehnatni muhofaza qilish xizmati o‘z maqomiga ko‘ra tashkilotning asosiy xizmatlariga tenglashtiriladi va uning rahbariga bo‘ysunadi hamda tashkilotning faoliyati tugatilgan taqdirda bekor qilinadi.
 9. Mehnatni muhofaza qilish xizmatining mutaxassislari lavozim yo‘riqnomasiga binoan ularning majburiyatlariga kiritilmagan boshqa ishlarni bajarishga jalb qilinishi mumkin emas.
 10. Tashkilotlarda mehnat faoliyati bilan bog‘liq ravishda sodir bo‘lgan baxtsiz hodisalar va boshqa jarohatlanishlarni tekshirish va hisobini yuritish Vazirlar Mahkamasining 1997-yil 6-iyundagi 286-son qarori bilan tasdiqlangan Ishlab chiqarishdagi baxtsiz hodisalarni va xodimlar salomatligining mehnat vazifalarini bajarish bilan bog‘liq boshqa xil zararlanishini tekshirish va hisobga olish to‘g‘risidagi nizomga muvofiq amalga oshirilishi lozim. 
 11. Tashkilot xodimlari o‘z kasblari va ish turlari bo‘yicha belgilangan tartibda o‘qishlari, ularning bilimlarini sinovdan o‘tkazilishi va ularga yo‘l-yo‘riq berilishi kerak.
 12. Xodimlarning mehnatni muhofaza qilish bo‘yicha bilimlarini sinovdan o‘tkazish Mehnat muhofazasi bo‘yicha o‘qishlarni tashkil qilish va bilimlarni sinash to‘g‘risidagi namunaviy nizomga (ro‘yxat raqami 272, 1996-yil 14-avgust) muvofiq amalga oshirilishi lozim.
 13. Ishlarni texnologik reglament bo‘yicha xavfsiz yuritish yo‘riqnomalari Mehnat muhofazasi bo‘yicha yo‘riqnomalarni ishlab chiqish to‘g‘risidagi nizomga (ro‘yxat raqami 870, 2000-yil 7-yanvar) (O‘zbekiston Respublikasi vazirliklari, davlat qo‘mitalari va idoralarining me’yoriy hujjatlari axborotnomasi, 2000-y., 1-son) muvofiq ishlab chiqiladi hamda tashkilot xodimlarini va ish joylarini ushbu yo‘riqnomalar bilan ta’minlash tashkilot rahbariyati zimmasiga yuklatiladi. 
 14. Tashkilotlar GOST 17.2.3.02-78 bo‘yicha xavfli va zararli ishlab chiqarish omillari, ularning tavsifi, yuzaga kelish manbalari, xodimlarga ta’sir qilish xususiyatlari va salomatlik uchun xavflilik darajasi va kelgusidagi oqibatlari to‘g‘risida to‘liq va xolisona ma’lumotga ega bo‘lishi lozim.
 15. Ish joylaridagi ishlab chiqarish muhiti hamda mehnat jarayonining xavfli va zararli omillari to‘g‘risidagi ma’lumotlar ishlab chiqarish muhitining fizik, kimyoviy, radiologik, mikrobiologik va mikroiqlim o‘lchovi natijalari, shuningdek mehnatning og‘ir sharoitlari attestatsiya qilish orqali belgilanishi lozim.
 16. Yangi zararli moddalar paydo bo‘lishiga yoki xavfli va zararli omillar yo‘qolishiga olib keladigan texnologik jarayonlar o‘zgarishlarida yoki yangi ishlab chiqarish uskunalarini joriy qilishda xavfli va zararli omillar to‘g‘risidagi ma’lumotlarga tegishli o‘zgartirishlar kiritilishi lozim.
 17. Tashkilot o‘ta xavfli sharoitda bajariladigan ishlar ro‘yxatiga ega bo‘lishi lozim. Ro‘yxatga xavfli moddalar bilan bajariladigan ishlar, balandlikda, ifloslangan havo va suv muhitida, yuqori harorat va namlik sharoitida bajariladigan ishlar, bug‘ va suv isitish qozonlari, yuk ko‘tarish mexanizmlari, bosim ostida ishlaydigan sig‘imlar, elektr uskunalarga xizmat ko‘rsatish bilan bog‘liq ishlar va amaldagi tarmoq ro‘yxatlariga muvofiq boshqa ishlar kiritilishi shart.
 18. Barcha xodimlar o‘ta xavfli ishlarni bajarish topshirig‘ini olishdan oldin, mehnat muhofazasi bo‘yicha yo‘l-yo‘riq olishi va ishlarni bajarish usullarini o‘zlashtirib olishi shart.
 19. O‘ta xavfli ishlarni bajarish, faqat belgilangan tartibda rasmiylashtirilgan naryad-ruxsatnomaga muvofiq amalga oshirilishi lozim.
 20. Tashkilot rahbariyati o‘ta xavfli ishlarni rejalashtirishda, tashkillashtirishda va xavfsiz bajarishda belgilangan talablarga muvofiq amalga oshirilishiga to‘la javobgardir.
 21. Xodimlarni xavfli va zararli ishlab chiqarish omillaridan himoya qilish jamoaviy va yakka tartibdagi himoya vositalaridan foydalanish orqali ta’minlanishi lozim.
 22. Jamoaviy himoya qilish vositalariga quyidagilar kiradi:
 ishlab chiqarish xonalari va ish joylarining havo muhitini me’yorlashtirish vositalari (shamollatish va havo tozalash, isitish, havo haroratini, namligini bir xil me’yorda saqlash va boshqalar);
 ishlab chiqarish xonalari va ish joylarining yorug‘ligini normallashtirish vositalari (yoritish asboblari, yorug‘likdan himoya qilish moslamalari va boshqalar);
 shovqindan, tebranishdan, elektr va statik toklar urishidan hamda uskunalar yuzasini yuqori darajadagi haroratdan himoya qilish vositalari;
 mexanik va kimyoviy omillarning ta’siridan himoya qilish vositalari.
 23. Jamoaviy himoya vositalari xavfli va zararli ishlab chiqarish omillari bo‘lgan xonadagi barcha xodimlarga ta’sir qilganda qo‘llanishi shart va tashkilotni qurish yoki rekonstruksiya qilish loyihalariga kiritilishi lozim.
 24. Jamoaviy himoya vositalari xavfli va zararli ishlab chiqarish omillarini ruxsat etilgan miqdorgacha kamaytirish imkonini bermagan hollarda yakka tartibdagi himoya vositalari qo‘llanilishi lozim. Bunday hollarda yakka tartibdagi himoya vositalarisiz xodimlarning ishga jalb qilinishi taqiqlanadi.
 25. Yakka tartibdagi himoya vositalaridan foydalanadigan xodimlar ularni qo‘llashi, himoya xususiyatlari va amal qilish muddati to‘g‘risida ma’lumotlarga ega bo‘lishi lozim.
 26. Tashkilotda quyidagilar ta’minlanishi shart:
 yakka tartibdagi himoya vositalarining zarur miqdori va nomenklaturasi;
 himoya vositalarini qo‘llash va to‘g‘ri foydalanish ustidan doimiy nazorat amalga oshirilishi;
 himoya vositalarining samaradorligi va sozligi tekshirilishi;
 yakka tartibdagi himoya vositalaridan xavfli va zaharli moddalar muhitida foydalanilganda ularni degazatsiya va dezinfeksiya qilinishi (bir marta qo‘llaniladigan himoya vositalari bundan mustasno).
 27. Turli agressiv moddalar bilan ishlayotganda teri kasalliklarini oldini olish uchun profilaktik pasta va mazlardan foydalanish lozim.
 28. Xodimlar Yog‘-moy va tamaki ishlab chiqarish xodimlari uchun maxsus kiyim, maxsus poyabzal va boshqa yakka tartibda himoyalanish vositalarini bepul berishning namunaviy me’yorlariga (ro‘yxat raqami 2113, 2010-yil 23-iyun) (O‘zbekiston Respublikasi qonun hujjatlari to‘plami, 2010-y., 24-25-son, 205-modda) muvofiq yakka tartibdagi himoya vositalari bilan ta’minlanishi lozim.
 29. Tashkilotlarda tanlov o‘tkazilishi lozim bo‘lgan kasblar va mutaxassisliklar ro‘yxati bo‘lishi lozim.
 30. Xodimlar, ishlab chiqarish uchastkalarining rahbarlari tegishli ma’lumotga va ish tajribasiga ega bo‘lishi kerak.
 31. Bosim ostida ishlovchi ishlab chiqarish uskunalar va xavfi yuqori bo‘lgan ishlarda xizmat ko‘rsatuvchi xodimlar maxsus kurslarda tayyorgarlikdan o‘tgan va tegishli guvohnomaga ega bo‘lishi shart.
 32. O‘n sakkiz yoshdan kichik shaxslarning mehnati qo‘llanishi taqiqlanadigan noqulay mehnat sharoitlari ishlari ro‘yxatiga (ro‘yxat raqami 1990, 2009-yil 29-iyul) (O‘zbekiston Respublikasi qonun hujjatlari to‘plami, 2009-y., 30-31-son, 355-modda) muvofiq o‘n sakkiz yoshga to‘lmagan shaxslar zararli va noqulay mehnat sharoiti mavjud ishlarga qabul qilinmasligi lozim.
 34. Tashkilotlarda xodimlarning salomatligini nazorat qilish Xodimlarni tibbiy ko‘rikdan o‘tkazish tartibi to‘g‘risidagi nizomga (ro‘yxat raqami 2387, 2012-yil 29-avgust) muvofiq amalga oshirilishi lozim. 
 35. Tashkilot rahbariyati kasaba uyushmasi qo‘mitasi va sog‘liqni saqlash muassasasi bilan birgalikda har yili davriy tibbiy ko‘rikdan o‘tishi lozim bo‘lgan xodimlarning ro‘yxatini tuzishi hamda xodimlarning tibbiy ko‘rikdan o‘tishini ta’minlashi zarur. 
 36. Tibbiy ko‘riklar tashkilotga tibbiyot xizmati ko‘rsatuvchi davolash-profilaktika muassasalari tomonidan, agar ular bo‘lmagan taqdirda tashkilot joylashgan joydagi hududiy davolash-profilaktika muassasasi tomonidan o‘tkaziladi. 
 37. Tibbiy ko‘rikdan o‘tishdan yoki tibbiy komissiyalarning tekshiruvlar natijasida bergan tavsiyalarini bajarishdan bo‘yin tovlagan xodimlarni ish beruvchi ishga qo‘ymaslikka haqlidir. 
 38. Tashkilot rahbariyati o‘z xodimlarining majburiy tibbiy ko‘rikdan o‘z vaqtida o‘tishi uchun va majburiy tibbiy ko‘rikdan o‘tmagan shaxslarni ishga qo‘yish natijasida fuqarolarning sog‘lig‘iga yetkazilgan zararli oqibatlar uchun javobgar bo‘ladi.
 39. Xodimlarni sog‘lig‘i tufayli ularga ruxsat etilmagan ishlarda ishlatish taqiqlanadi.
 40. Ishlab chiqarish xonalarini tabiiy va sun’iy yoritish QMQ 2.01.05-98 “Tabiiy va sun’iy yoritish” talablariga mos bo‘lishi lozim.
 41. Avariya yoritish tarmoqlariga elektr energiya iste’molchilarining ulanishi taqiqlanadi. Avariya yoritishlarining sozligi har chorakda kamida bir marta tekshirilishi lozim.
 42. Yoritish vositalari toza va soz holatda bo‘lishi kerak. Yorug‘ tushuvchi oynalarni yilda kamida ikki marotaba tozalash lozim.
 43. Yorug‘lik tushadigan deraza va eshiklarni turli predmetlar (uskuna, tayyor mahsulot va boshqalar) to‘sib qo‘yishiga ruxsat etilmaydi.
 44. Sun’iy yoritish umumiy va birlashgan tizimda ishlatiladi (umumiy mahalliy bilan birgalikda). Birgina mahalliy yoritishni qo‘llash taqiqlanadi.
 45. Uchastka va xonalarda portlash bo‘yicha xavfli gaz va changlar konsentratsiyasi yig‘ilib qolish ehtimoli bo‘lsa, elektr yoritish tizimi portlashdan alohida bajarilishi kerak.
 46. Xavflilik darajasi yuqori bo‘lgan xonalarda kuchlanishi 36 V dan yuqori bo‘lmagan ko‘chma elektr yoritqichlar ishlatilishi kerak. Uskunalar va inshootlar (bunkerlar, silososlar, quduqlar, bug‘lantirish kameralari, tunnellar va boshqalar)ni ichki sirtini yoritish uchun ko‘chma elektr yoritqichlarning kuchlanishi 12 V dan oshmasligi kerak.
 47. Tashkilot xonalari ish hududidagi harorat, nisbiy namlik, havoni harakatlanish tezligi va boshqalar GOST 12.1.005-88 “Ish hududining havosi. Umumiy sanitariya-gigiyenik talablari”ga muvofiq bo‘lishi kerak.
 48. Noqulay omillar ta’siriga qarshi himoya tadbirlarini tuzishda samarali havo almashinuvi tizimini QMQ 2.04.05-97 “Isitish, ventilatsiya va konditsiyalash” talabiga muvofiq tashkil qilish lozim.
 49. Ishlab chiqarish binolarida mikroiqlim SanQvaM 0203-06 “Ishlab chiqarish binolari mikroiqlimi sanitariya me’yorlari” talablariga muvofiq bo‘lishi lozim.
 50. Tashkilot maydonlari va binolarining joylashuvi QMQ II-89-80 “Sanoat tashkilotlarining bosh plani” talabiga mos bo‘lishi kerak.
 51. Tashkilotda transport vositalarini va piyodalarni tashkilot hududida harakatlanish chizmasi ishlab chiqilgan va tasdiqlangan bo‘lishi kerak.
 52. Transport vositalari va tashkilot hududida piyodalarning harakati chizmasi tashkilotga kirish va chiqish hamda ish uchastkalari va sexlarning ko‘rinarli joylariga osib qo‘yilishi kerak.
 53. Tashkilot maydonlari ko‘kalamzorlashtirilgan va suv quyish quvurlari tarmoqlari bilan ta’minlangan bo‘lishi kerak. 
 54. Tashkilot maydonidagi o‘tish joylari mustahkam yopqichlar, suvlar oqib ketadigan inshootlar bilan jihozlangan bo‘lishi kerak.
 55. Yilning yoz vaqtida yo‘lkalar va o‘tish joylariga suv sepilgan, qishda qordan tozalanib, qum sepilgan bo‘lishi lozim.
 56. Ishlab chiqarish binolari va inshootlari QMQ 2.09.02-85 “Ishlab chiqarish binolari” talablariga muvofiq bo‘lishi lozim.
 57. Yordamchi binolar va xonalar QMQ 2.09.04-98 “Tashkilotlarning ma’muriy va maishiy binolari” talablariga muvofiq bo‘lishi lozim.
 58. Nam xonalarda hamda issiq o‘tkazuvchi pollarda (betonli, g‘ishtli, plitali va boshqalar) muntazam ishlashga mo‘ljallangan ish joylarida yog‘och to‘shamalar va panjaralar yotqizilgan bo‘lishi kerak. 
 59. Pol to‘shamalari zararli moddalar, ishlab chiqarishdagi kirlar va changlardan yengil tozalangan bo‘lishi kerak.
 60. Binoga transport vositalarining kirish joylari darvozalar va signal asbob-uskunalari bilan ta’minlangan bo‘lishi lozim. 
 61. Darvoza tavaqalari yopiq va ochiq holatida maxsus moslamalar mustahkam o‘rnatilgan bo‘lishi kerak.
 62. Transport vositalari binoga kirishi uchun darvoza eni foydalanilayotgan transport vositalari eni miqdoridan oshiq bo‘lishi kerak.
 63. Darvozalarning balandligi transport vositasining balandligidan kamida 0,2 m dan oshiq bo‘lishi kerak. 
 64. Tashkilotlarda binolar va inshootlardan foydalanish holatini muntazam kuzatish tashkil etilgan bo‘lishi kerak.
 65. Barcha ishlab chiqarish binolari va inshootlari bir yilda ikki martadan (bahor va kuzda) kam bo‘lmagan holda tashkilot rahbari tomonidan tayinlangan komissiya tomonidan texnik ko‘rikdan o‘tkazilishi lozim. Texnik ko‘rik xulosalari, ularda topilgan nuqsonlarni bartaraf etish bo‘yicha tadbirlar va muddati ko‘rsatilgan dalolatnomalar orqali rasmiylashtirilishi kerak.
 66. Xodimlar uchun xavf tug‘diruvchi halokat tusidagi buzilishlar tezda bartaraf etilishi kerak. Xavfli hududlarda ishlab chiqarish jarayonlari halokat bartaraf etilgunga qadar to‘xtatib turilishi lozim, shuningdek xizmat ko‘rsatuvchi xodimlar xavfsiz joyga ko‘chirilishi kerak.
 67. Shamollatish va isitish QMQ 2.04.05-97 “Isitish, shamollatish va konditsionerlash” talablariga muvofiq bo‘lishi lozim.
 68. Oqimli shamollatishlarni tashqi havo tizimidan olish erdan kamida 2 m balandlikda bajarilishi kerak.
 69. O‘tish joylarida joylashgan isitish jihozlari ruxsat etilgan o‘tish yo‘laklarining enini kamaytirmasligi kerak.
 70. Ish joylarida havo harorati yengil jismoniy ishda 21°C, o‘rtacha og‘ir ishda 17°C va og‘ir ishda 16°C dan past bo‘lmasligi lozim.
 71. Xodimlarning isinishi uchun xonalarda havo harorati 22°C dan kam bo‘lmasligi kerak.
 72. Isinish xonalarigacha bo‘lgan masofa binolarda joylashgan ish joylaridan 75 m dan, bino tashqarisidagi ish joylaridan esa 150 m dan ko‘p bo‘lmasligi lozim.
 73. Ish joylarida, xonalarda va tashkilot hududida shovqin va tebranishning darajasi SanQvaM 0120-01 “Ish joylarida shovqinning yo‘l qo‘yilgan darajasining sanitariya me’yorlari”, SanQvaM 0122-01 “Ish joylarida umumiy va lokal tebranishning sanitariya me’yorlari”, GOST 12.1.003-89 “Shovqin. Umumiy xavfsizlik talablari” va GOST 12.1.012-90 “Tebranma. Umumiy xavfsizlik talablari” talablariga muvofiq bo‘lishi kerak.
 74. Ish joylarida shovqin va tebranish darajasini muntazam nazorat qilib turish kerak. Agarda u belgilangan me’yorlardan yuqori bo‘lgan hollarda uni pasaytirish uchun quyidagi tadbirlar qo‘llanishi lozim:
 detallarning zarbali harakatlarini zarbasiz harakatlarga, ilgarilama-qaytma harakatlarni aylanma harakatlarga o‘zgartirish;
 shovqin chiqaruvchi agregat yoki uning ayrim qismlariga shovqinni to‘suvchi qobiqlar o‘rnatish;
 agregatdan chiqayotgan aerodinamik shovqinlarga qarshi samarali tovush so‘ndirgichlar qo‘llash;
 shovqinli uskunalarni (parraklar, kompressor) to‘silgan xonalarda yoki sexdan tashqarida joylashtirish;
 tebranishni kamaytirish uchun, uning manbalarini (elektr dvigatellar, parraklar va shu kabilar) mustaqil poldan va binoning boshqa konstruksiyalaridan izolatsiyalangan poydevorlarda yoki maxsus hisoblab chiqilgan amortizatorlarga o‘rnatilishi kerak. 
 75. Ishlab chiqarish xonalarida shovqinni texnik vositalar bilan bartaraf etishning iloji bo‘lmasa, eshitish a’zolarini himoya qilish vositalari va shovqinga qarshi kaskalardan foydalanish kerak.
 76. Suv bilan ta’minlash va kanalizatsiya tizimi QMQ 2.04.01-98 “Binolarni ichki suv quvuri va kanalizatsiyasi” talabiga mos kelishi kerak.
 77. Ishlab chiqarish oqova suvlari, tashqi kanalizatsiyaga yetib kelguncha zararli moddalardan tozalanishi lozim.
 78. Ichimlik suvidan foydalanish uchun suv quvuriga ulangan favvorachalar bo‘lishi kerak. Suv quvurlari yo‘q bo‘lganda baklarda qaynatilgan suv bo‘lishi lozim.
 79. Ichimlik suvining harorati 8°C dan 20°C gacha bo‘lishi kerak.
 80. Ish joyidan suv ichish qurilmasigacha bo‘lgan masofa 75 m dan oshmasligi kerak.
 81. Tashkilotda kanalizatsiya tizimi yo‘q bo‘lganda sanitariya-epidemiologiya xizmatlari bilan kelishilgan holda tashkilotda yer qatlamini ifloslantirmagan holda dushxonalardan va yuz-qo‘l yuvgichlardan suv oqmaydigan qurilmali axlat o‘ralarini mavjud bo‘lishiga ruxsat etiladi.
 82. Xodimlarning ish vaqti, shu jumladan qisqartirilgan ish vaqti, dam olish va tanaffuslar vaqti tashkilotlar tomonidan qonun hujjatlariga muvofiq belgilanadi.
 83. Presslash va ekstraksiyalash usuli bilan o‘simlik yog‘i ishlab chiqarishning texnologik jarayonlari GOST 12.3.002-75 “Ishlab chiqarish jarayonlari. Umumiy xavfsizlik talablari”ga muvofiq bo‘lishi lozim.
 84. Texnologik jarayonlar parametri va ularni o‘zgartirish mumkin bo‘lgan diapazon hamda parametrlardan chiqmaslik usullari va vositalari ishlab chiquvchi tomonidan belgilanib texnologik reglamentda ko‘rsatilishi lozim.
 85. Tashkilotlarda texnologik jihozlarda sinov ishlarini olib borish uchun xavfsizlikni ta’minlash choralari va xavfsiz ish sharoitlarini yaratib berishni ta’minlovchi vaqtinchalik sinov-ishlab chiqarish reglamenti bo‘lishi lozim. 
 86. Nazorat o‘lchov asboblari (termometr, manometr, hisoblagich) va signal lampalarining joylashuvi, ularning ko‘rsatkichlarini bemalol nazorat qilish imkonini berishi lozim. 
 87. Nazorat o‘lchov asboblarini ish joylarida shunday o‘rnatish lozimki, bunda asboblar va ularning o‘lchov shkalalarining joylashishi va yoritilishi tegishli natijalarni ko‘zni toliqtirmay hisoblash imkonini berishi lozim.
 88. Bo‘linish chegarasi bo‘lgan moddalarning idishlardagi suyuqlik sathini nazorat qilish yuqori va quyi sathlarni o‘z ichiga olgan ko‘rsatkichlar yordamida amalga oshiriladi.
 89. Daraja ko‘rsatkichlarida shaffof element sifatida oyna yoki plastmassadan foydalanilganda, xodimlarni jarohatlanishdan saqlovchi uskunalar qo‘llanishi lozim. 
 90. Apparat va idishlardagi bosimni (vakuumni) nazorat qilish uchun ularga monometrlar va vakuummetrlar o‘rnatilishi lozim. Monometr shkalasida idishning ishchi bosimi ko‘rsatilishi lozim.
 91. Ishlab chiqarish jarayonlarini nazorat-o‘lchash asboblari, xavfsizlik panjaralari, ishga tushirish apparaturasi, texnologik qurilmalari va asboblari bo‘lgan sozlangan jihozlarda o‘tkazish lozim.
 92. Ekstraktorlarda quyidagi hollarda signal berilgan zahoti avtomat ravishda ishni to‘xtatish qurilmasi ishlashi lozim:
 ekstraktorlarning yuklash kolonnasi shnekidagi tindirgich ustida ekstragirlanayotgan material sathi 0,5 m dan past bo‘lganda;
 dekontaktorli ekstraktorning yuklash kolonnasi shnekidagi oziqlantirgichda ekstragirlanayotgan materialning missella sathidan 0,5 m dan past bo‘lganda. 
 93. Ekstraksion qurilma quyidagilarga:
 ekstraksion qurilma kollektori kirish qismidagi parning bosimi reglamentda ko‘zda tutilgan bug‘ bosimidan pasayganligini bildiruvchi signal berilgan zahoti qurilmani avtomatik o‘chirish vositasiga;
 texnologik reglamentda ko‘zda tutilgan qizdirilgan bug‘ harorati ko‘rsatgichlari buzilganligini ko‘rsatuvchi signal berish vositasiga;
 sovutish asbobiga kelib tushgan suvning bosimini to‘xtovsiz nazorat qilish tuzilmasiga ega bo‘lishi lozim.
 94. Drenajdan o‘tkazish, sinov namunasini olish va boshqa shu kabi jarayonlar havo so‘rg‘ichlar bilan jihozlanishi lozim.
 95. Urug‘, shulxa, shrot, benzin, yog‘ va missellardan namunalar olish shu ishlarni bajarish uchun mo‘ljallangan maxsus joylarda, namuna olish asboblari yordamida bajarilishi lozim. 
 96. Shneklar, noriylar, redlerlar, tasmali transportyorlar, nasoslar va boshqa jarohat olish mumkin bo‘lgan joylardan namuna olish taqiqlanadi. Namuna olish joylari texnologik reglamentda ko‘rsatilgan bo‘lishi lozim.
 97. Atmosferaga texnologik gaz chiqindilarini chiqarishdan avval, ularni zararli mahsulotlardan tozalash lozim.
 98. Aralashganida portlovchi modda hosil qilishi mumkin bo‘lgan gazlarni umumiy kollektorga chiqarish taqiqlanadi.
 99. Sig‘imga eritgich uzatuvchi nasos agregati sig‘im eritgichga to‘lganda elektrdvigatelni o‘chiradigan blok bilan jihozlanishi lozim.
 100. Sig‘imli apparaturadagi toksik, tez alangalanuvchan, agressiv suyuqliklarning ta’sir doirasini o‘lchash ishlari maxsus o‘lchagichlar yordamida asbobning qopqog‘ini ochmay turib amalga oshirish imkonini berishi lozim.
 101. Apparat va sig‘imlardagi yong‘in chiqish xavfi bo‘lgan suyuqlik va siqilgan gazlarning ta’sir doirasini tekshirish ishlari yong‘in chiqish xavfini tug‘dirmasligi lozim.
 102. Toksik, tez alangalanuvchi suyuqliklarning ta’sir doirasini o‘lchash ishlarida o‘lchov shishalaridan foydalanish taqiqlanadi. Istisno tariqasida, 0,07 MPa (0,7 kg.k./sm2) bosimdan yuqori bo‘lmagan apparat va sig‘imlarda shisha o‘lchagichlar, shishani mexanik zararlanishidan saqlovchi, avtomat ravishda ulanish naychalarini yopish klapanlari va suyuqlikning yo‘l qo‘yilishi mumkin bo‘lgan sathini ko‘rsatuvchi qizil chiziq mavjud bo‘lgandagina ruxsat etiladi.
 103. Shisha o‘lchagichlar teshikli metall zirh bilan qoplangan bo‘lishi lozim. 
 104. Chigitni tozalash, quritish, chaqish, titish, kunjara tayyorlash, ishqorlash-separatorlash bo‘limida texnologik jihozlari yopilgan, germetizatsiyalangan va atmosferaga havoni chiqarib yuborishdan oldin changdan tozalovchi aspiratsion tizimga biriktirilgan havo so‘rgichlari bo‘lishi lozim. 
 105. Ekstraksion sexga yaproq va donlarni uzatib berish apparatlari tuzilishi boshqa kategoriyadagi ishlab chiqarish xonalariga eritgich bug‘ining tarqalishiga yo‘l qo‘ymasligi lozim.
 106. Yog‘-moy sanoati tashkilotlari va sexlaridan foydalanish va texnologik jarayonlarni ishlab chiqishda, jihozlarni joylashtirishda tovush izolatsiyasi va ovoz yutish choralarini ko‘rish bilan ish joylarida shovqin chiqishining oldini olishi lozim. 
 107. Shovqin chiqarish darajasi yuqori bo‘lgan jihozlar (kompressorlar, separatorlar, tsentrafugalar, havo tarqatgichlar) tovush yutgich va shovqinni izolatsiya qilish asboblari bilan ta’minlangan xonalarga joylashtirilishi, ularning ishlashini ta’minlayotgan xodimlar esa shovqindan saqlash vositalaridan foydalanishi lozim.
 108. Tebranish beruvchi jihozlarni devor poydevori bilan bog‘liq bo‘lmagan poydevorlarga o‘rnatish bilan qurilmalar va konstruksiyalarning tebranishining oldi olinishi lozim. 
 109. Eshitish organlarini induvidual saqlash vositalarisiz tovush bosimi yuqori bo‘lgan joylarda xodimlarning bo‘lishiga yo‘l qo‘yilmaydi.
 110. Ish joyini tashkil qilish va holati, uning o‘lchami, boshqaruv organlarining o‘zaro joylashuvi va konstruksiyasi, axborotlarni tasvirlash vositalari hamda ish joylari orasidagi masofa, xodimlar va transport vositalarining bexatar harakatlanishi, ish qurollari, anjomlar, yordamchi materiallar va qurilmalardan foydalanish, shuningdek ishlab chiqarish jihozlariga texnik xizmat ko‘rsatish, ta’mirlash imkonini berishi lozim.
 111. Bir maromda bajariladigan potok liniyalari ish joylarida ish smenasi vaqtida xodimlarga tushadigan ruhiy va jismoniy og‘irlikni hisobga olgan holda, qulay ish ritmi va tempi saqlanishi lozim. 
 112. Eritgichni quyish estakadasi, harakatdagi benzin saqlash xonalari, benzin va yog‘ nasos stansiyalari, shuningdek oqova suvlarni quyish stansiyalari 180 – 200°C atrofidagi yong‘in bug‘ o‘tkazgichlari bilan jihozlanishi lozim.
 113. Xonalarga bug‘ chiqarish ishlari xonaning perimetri bo‘ylab poldan 0,2-0,3 m balandga o‘rnatilgan g‘ijimlangan quvurlarda bajarilishi kerak. Bug‘ chiqarish teshiklari diametri 4 — 5 mm, oraliq masofa 50 mm dan oshmasligi lozim.
 114. Bug‘ni ochish uchun mo‘ljallangan qurilma (ventil, ochqich):
 ekstraksion sex uchun — sexdan tashqarida zina joylashgan xonada;
 yopqichni masofadan hamda qo‘lda boshqarish qurilmasi uchun — bino tashqarisida;
 qolgan obyektlar uchun — xona ichida;
 yopqichni masofadan hamda qo‘lda boshqarish qurilmasi uchun — xona tashqarisida o‘rnatiladi.
 115. Ochiq qurilmalarni bug‘ bilan o‘rab o‘chirish uchun bug‘ o‘tkazgichlar har bir apparatning (rezervuar) perimetri bo‘ylab joylashtirilishi lozim.
 116. Texnologik jarayonlar yoki apparat tuzilishi o‘zgartirilganda, ular belgilangan tartibda tasdiqlanishi hamda texnologik reglamentga va qo‘llanmalarga kiritilishi lozim.
 117. Jihozlarning aspiratsion qurilmalari jihoz ishga tushirilishidan 3 — 5 daqiqa oldin, to‘xtatilganda esa 3 — 5 daqiqadan so‘ng o‘chirilishi kerak. Jihozni aspiratsion tizim o‘chirilgan holda ishlatish taqiqlanadi. 
 118. Ishlab chiqarish jarayonlari yong‘in va portlash xavfsizligi, ularni rejalashtirishda, tashkillashtirishda va olib borishda GOST 12.1.004-91 “Yong‘in xavfsizligi. Umumiy talablari” va GOST 12.1.010-90 “Portlash xavfi. Umumiy talablari”ga va ushbu Qoidalarga muvofiq ta’minlanishi lozim.
 119. Ishlab chiqarishda sinalmagan yong‘in va portlash xavfi mavjud hamda toksik xususiyatlarga ega bo‘lgan moddalar va materiallarni qo‘llash taqiqlanadi. 
 120. Ishlab chiqarish binolari va xonalarining portlash jihatidan xavflilik toifalari loyiha tashkiloti tomonidan TLTM 24-86 “Texnologik loyihalashtirish tarmoq me’yorlari”ga muvofiq har bir holat uchun alohida aniqlanishi kerak. 
 121. Ishlab chiqarish jarayonlarini amalga oshirishda yong‘inlar, portlashlar, avariyalar, zaharlanishlar sodir bo‘lishi hamda atrof muhit uning chiqindilari (oqova suvlari, shamollatish tizimi chiqindilari va boshqalar) bilan ifloslanishi ehtimolini istisno etadigan sharoitlar ta’minlanishi lozim.
 122. Ishlab chiqarish binolari va xonalari dastlabki yong‘inni o‘chirish vositalari bilan ta’minlangan bo‘lishi shart. 
 123. Shamollatish tizimi yong‘indan darak beruvchi signalizatsiya bilan birlashtirilgan bo‘lishi lozim.
 124. Bino va yong‘in suv manbai yo‘laklari hamda yong‘inni o‘chirish vositalariga boradigan yo‘laklar doimo bo‘sh bo‘lishi kerak.
 125. Portlashni oldini olish uchun avtoklav, kompressor, nasoslarning podshipniklari hamda mashina va agregatlarining ishqalanuvchi qismlarini qizib ketishiga yo‘l qo‘ymaslik lozim. 
 126. Aralashganida portlovchi modda hosil qilishi mumkin bo‘lgan gazlarni umumiy kollektorga chiqarish taqiqlanadi.
 127. Ishlab chiqarish binolari va xonalari uchun hududiy yong‘in xavfsizligi xizmati bilan kelishilgan yong‘in xavfsizligi bo‘yicha yo‘riqnoma ishlab chiqilishi va ko‘rinadigan joyga osib qo‘yilishi lozim.
 128. Xodimlar bilan yong‘in xavfsizligi bo‘yicha mashg‘ulotlar o‘tkazilishi va yong‘inni oldini olish bo‘yicha yo‘l-yo‘riqlar berilishi kerak.
 129. Tashkilotlarda elektr qurilmalarini o‘rnatish va ulardan foydalanishda Vazirlar Mahkamasining 2020-yil 11-noyabrdagi 712-son qarori bilan tasdiqlangan Iste’molchilar elektr qurilmalarini texnik ekspluatatsiya qilish qoidalari va Iste’molchilar elektr qurilmalarini ekspluatatsiya qilishda xavfsizlik texnikasi qoidalari va mazkur Qoidalar talablariga rioya qilinishi kerak.
 130. Elektr tok o‘tkazuvchi qismlar, taqsimlovchi qurilmalar, apparatlar va o‘lchash asboblari, shuningdek turli saqlovchi qurilmalar, rubilniklar va boshqa ishga tushiruvchi apparatlar va moslamalar faqat yonmaydigan asoslarda montaj qilinishi lozim.
 131. Yoritish va quvvatli uskunalar hamda elektr tarmoqlarining tuzilishi xonalardagi sharoitlarga va ulardagi ishlab chiqarishning xususiyatiga mos bo‘lishi shart.
 132. Yuqori namlik va issiqlik ajralib chiquvchi xonalarda elektr yoritqichlar namlikdan, elektr dvigatellari esa suyuqlik sachrashidan himoyalangan bo‘lishi shart. 
 133. Taqsimlovchi qurilmalar izolatsiyasining qarshiligi va chidamliligi tekshirib turilishi lozim.
 134. Ishlab chiqarish binolari va maishiy xonalarda qo‘llanuvchi lyuminessent yoritqichlar yopiq holda, namlik va chang o‘tkazmaydigan maxsus armaturada bajarilishi lozim.
 135. Ko‘chirib yuriluvchi yoritqichlar shishali himoya qalpoqlari va metall to‘r bilan jihozlangan bo‘lishi lozim. Ushbu yoritqichlar va boshqa ko‘chirib yuriluvchi apparatlar uchun mis tolali egiluvchan kabel va elektr o‘tkazgichlar qo‘llanilishi lozim.
 136. Evakuatsiya yo‘laklari va zinapoyalarda avariya yoritqichlari bo‘lishi lozim.
 137. Avariya yoritqichlari boshqa yoritqichlardan turi, o‘lchamlari va maxsus tushirilgan belgilari bilan ajralib turishi va vaqti-vaqti bilan changdan tozalanib turilishi lozim.
 138. Kabellar va elektr o‘tkazgichlarning izolatsiyasi, tashqi birikmalar, himoyalovchi erga ulagichlar, elektr dvigatellarning ishlash rejimi ko‘rikdan o‘tkazilishi va asboblar bilan o‘lchash orqali tekshirilib turilishi lozim.
 139. Elektr apparatlari va agregatlarini nolga va erga ulash simlarining butunligi kamida 6 oyda bir marta tekshirilishi lozim. Tekshirish natijalari dalolatnoma bilan rasmiylashtiriladi.
 140. Kam quvvatli elektr lampalari va asboblarini kattaroq quvvatlilariga almashtirish tarmoq uchun yo‘l qo‘yiluvchi yuklanishni hisobga olgan holda elektr xo‘jaligi uchun javobgar xodimning ruxsati bilan amalga oshirilishi lozim.
 141. Bitta elektr shtepseliga bir nechta iste’molchilarni ulash taqiqlanadi.
 142. Changlarning statik elektr razryadlaridan alangalanib ketmasligi uchun mashinalarning g‘iloflari, uning asosiy vallari va havo quvurlari erga ulangan bo‘lishi lozim. Havo quvurlarining filtrlari mayda katakli metall to‘rlar bilan o‘ralgan va to‘r yer bilan ulangan bo‘lishi lozim.
 143. Tashkilotning barcha turdagi bino va inshootlari yashin qaytargichlar o‘rnatilgan holda to‘g‘ridan to‘g‘ri yashin urishidan himoyalangan bo‘lishi lozim. Yashin qaytargichlar har yili bahorda tekshirib turilishi va nosozliklari bartaraf etilishi lozim.
 144. Texnologik jarayonlarning xavfsizligi texnologik hujjatlarga hamda mehnat muhofazasi bo‘yicha yo‘riqnomalarga muvofiq ta’minlanishi kerak. 
 145. Ish hududida zararli moddalarning konsentratsiyasi nazoratini amalga oshiruvchi hamda qurilmalarning avariyaviy o‘chirilishini ta’minlovchi gaz tahlil qilish apparatlari o‘rnatilishi zarur.
 146. Maxsus suyuqliklar bilan bajariladigan ishlar maxsus jihozlangan xonalarda yoki xonalarda o‘rnatilgan maxsus kameralar (stendlar)da bajarilishi kerak. Xonalarga kirishda “Yong‘indan xavfli!”, “Chekilmasin!”, “Begonalar kirishi taqiqlanadi!” kabi ogohlantiruvchi va taqiqlovchi xavfsizlik belgilari o‘rnatilgan bo‘lishi lozim. 
 147. Alohida olingan texnologik jarayon (operatsiya)larda ishlab chiqarishning xavfli va zararli omillarining vujudga kelganligi to‘g‘risida o‘z vaqtida xabar berishni ta’minlash maqsadida, gaz tahlil qilish apparatlarida ishlaydigan yorug‘lik va ovoz beruvchi signalizatorlar ko‘zda tutilishi lozim. 
 148. Ishlab chiqarishning xavfli va zararli omillari yuzaga kelishi bilan bog‘liq bo‘lgan texnologik jarayonlar va operatsiyalar vaqtida, ushbu hududda xodimga bevosita xavfli va zararli omillarning ta’sirini chegaralovchi himoya ekrani o‘rnatilgan maxsus stendlar bo‘lishi yoki ushbu operatsiyalar mexanizatsiyalangan (avtomatlashtirilgan) qurilmalardan foydalangan holda amalga oshirilishi lozim. 
 149. Texnologik jarayon buzilgan hollarda xodimlarga zararli va xavfli omillarning ta’sir etishi istisno qilinishi va ular uchun ish bajarilayotgan joyni zudlik bilan va hech qanday qiyinchiliksiz tark etish imkoniyati ta’minlanishi zarur. 
 150. Yuk ortish va tushirish ishlari va yuklarni joylashtirish Yuk ortish va tushirish ishlaridagi yukchilar uchun ishlarning xavfsizligi qoidalari (ro‘yxat raqami 1582, 2006-yil 13-iyun) (O‘zbekiston Respublikasi qonun hujjatlari to‘plami, 2006-y., 24-son, 221-modda) talablariga muvofiq bo‘lishi lozim.
 151. Ombor va yuk saqlash uchun maydonchalarda barcha yuklash, tushirish va og‘ir mehnat kategoriyasiga tegishli yukni harakatlantirish jarayoni mexanizatsiyalashgan bo‘lishi lozim.
 152. Yuk saqlash uchun maydonchalar sathi tekis bo‘lib, chuqurchalarsiz va 5º dan oshmaydigan nishabga ega bo‘lishi kerak. Yuk saqlash uchun maydonchalar qoplamasi unga keluvchi yo‘llar qoplamasiga teng bo‘lishi lozim. Yilning qish oylarida yuk saqlash uchun maydonchalar doimo qor va muzdan tozalanib, qum, kul yoki shlak sepilishi kerak.
 153. Ombor yoki yuk saqlash uchun maydonchalar hududiga kirish joyida harakat yo‘nalishi, yuk ortish va tushirish joyi yoki transport vositalarining to‘xtab turish joyini ko‘rsatuvchi chizma osilgan bo‘lishi kerak.
 154. Yuk ortish va tushirish ishlariga o‘n sakkiz yoshdan yosh bo‘lmagan, xavfsiz mehnat usullari bo‘yicha o‘qitilgan, mehnatni muhofaza qilish va xavfsizlik texnikasi bo‘yicha yo‘riqdan o‘tgan shaxslar qo‘yiladi.
 155. O‘ziyurar transportda, traktor tirkagichida, temir yo‘l vagonida keltirilgan urug‘larni tushirish ishlari mexanizmlar yordamida amalga oshiriladi.
 156. Avtomobil va traktor vositalari tirkagichida qolgan urug‘larni tozalash ishlari kuzovning gorizontal (ko‘ndalang) holatida bajariladi.
 157. Avtomobildan yuk tushirigichning yuk ko‘tarish quvvati avtomobil yuk ko‘tarish quvvati bilan avtomobil og‘irligiga mos kelishi lozim. Avtomobildan yuk tushirgich platformasining uzunligi va kengligi avtomobil g‘ildiraklari juftligi unga erkin joylashish imkonini berishi lozim.
 158. Avtomobil yuki bortning orqa tomonidan tushirilganda xavfsizlik zanjiri yoki tros o‘rnatilishi kerak.
 159. Temir yo‘l vagonlariga yuk ortish va tushirish, vagonni ortish va tushirish nuqtasiga o‘rnatilgandan hamda temir yo‘lga tormoz qoliplari kirgizilgandan so‘ng amalga oshirilishi mumkin.
 160. Vagon eshiklarini ularga o‘rnatilgan temir ushlagichlar (shturvallar, richaglar) yordamida maxsus moslamalardan foydalanib ochish kerak. 
 161. Yog‘-urug‘ va kunjarani ortish va tushirishga vagonlarni joylashtirish va ularni o‘rnini almashtirish ishlari ish rahbari nazorati ostida qilinadi. Vagonni almashtirishdan oldin o‘tish traplari va ko‘prikchalar olinadi, zinalar va vagon harakatlanishiga xalal beruvchi ortish va tushirish mexanizmlari hamda boshqa moslamalar surib qo‘yiladi.
 162. Vagonlar yuklarini tomdagi lyuklar orqali tushirganda yordamchi maydonchadan vagon tomiga va orqaga o‘tish eni 0,7 m panjarasining balandligi 0,9 m bo‘lgan orqaga tashlanuvchi ko‘prikcha orqali amalga oshiriladi. Qishda ko‘prikcha qor va muzdan tozalangan bo‘lishi shart.
 163. Vagon tomida faqat trap bilan harakatlanish mumkin. 
 164. Yuk ortish va tushirish mexanizmlari holatini o‘zgartirish ularni elektr tarmog‘idan uzib qo‘yilgan holda bajariladi. Mexanizmlarni yumalatish, ko‘tarish, o‘rnatish ishlari lebedka yordamida yoki qo‘lda ish bajaruvchilar uchun har tomondan 800 mm dan kam bo‘lmagan kenglikdagi joy bo‘lgan qiya o‘tkazgichlarda bajariladi. 
 165. Saqlash uchun berilgan shrot granulalardan iborat bo‘lishi lozim. Ba’zi hollarda bunker tipidagi omborxonalarda tashkilot loyiha quvvatiga ko‘ra 3 kunlik ishlab chiqarilgan shrot miqdoridan ko‘p bo‘lmagan shrot saqlanishi mumkin.
 166. Yog‘-urug‘ omborxona bunkerlari va elevatorning silos bo‘linmalarida qizimasligi va osilib qolmasligi uchun ularni yig‘ishdan oldin tozalash va quritish lozim. Yog‘ urug‘larni yig‘ishda kungaboqar 7 foiz, paxta 8 foiz, soya 12 foiz namlikda bo‘lishi mumkin.
 167. Saqlashga qo‘yilgan yog‘ urug‘lari va shrotning harorati to‘xtovsiz avtomatik ravishda nazorat qilinishi, natijalar distansion ravishda berib borilishi, uning harorati yo‘l qo‘yilishi mumkin bo‘lgan natijalardan oshganda, signal berishi kerak.
 168. Yog‘ urug‘lar va shrotning qizish harorati ko‘tarilgan zahoti aktiv shamollatish, urug‘larni bir bunkerdan ikkinchisiga, bir maydondan boshqasiga o‘tkazish va shunga teng keladigan choralarni qo‘llash kerak. Bu maqsadlar uchun doimo bo‘sh maydon yoki bunkerlar bo‘lishi va ularning boshqa maqsadlarda ishlatilishiga yo‘l qo‘ymaslik lozim.
 169. Omborxona va shrot elevatoridagi shrot changlari darajasini ko‘chma asboblar yordamida olingan tahlil yoki kuzatuv natijalari qayd etilgan maxsus jurnal yordamida nazorat qilish kerak.
 170. Omborxonaga kelib tushgan kunjara namligi urug‘ qayta ishlanganda kungaboqar 7 — 9,5 foiz, paxta 7 — 9,0 foiz, soya 8,5 — 10,0 foizga bo‘lishi lozim. Saqlash uchun omborxonaga yuborilgan shrotdagi benzin miqdori 0,1 foizdan, harorati esa 40°C dan oshmasligi kerak.
 171. Tashqarida havo harorati 35°C bo‘lganda, shrotning harorati undan 5°C yuqori bo‘lmasligi kerak.
 172. Urug‘ omborxonalarning poli tekis, qattiq qoplamali bo‘lib, qoidaga ko‘ra 25 mm dan kam bo‘lmagan asfaltdan yoki uchqun chiqarmaydigan qo‘shimchalar qo‘shilgan beton poldan iborat bo‘lishi lozim. 
 173. Omborxonalar, bunkerlar, siloslarning ichki devorlari tekis, tozalash uchun qulay bo‘lishi lozim. Silos va bunkerlarni tozalash ishlari bir yilda 1-marta olib borilishi va bildirgi to‘ldirilishi kerak.
 174. Urug‘ va shrot omborxonalari ustunlari karkasi yig‘ma temirbetondan bo‘lishi lozim. Metall ustunlar 4,5 m balandlikkacha to‘rli suvoq bilan qoplanishi kerak.
 175. Urug‘ va shrot omborxonalariga yuk joylashtirish sig‘imi va balandligi (loyihaga asosan) omborxona devorlariga chizilgan qizil chiziq bilan va ogohlantiruvchi yozuv bilan belgilanishi kerak. Loyihada belgilangan me’yordan ortiq urug‘ va kunjara qabul qilishga yo‘l qo‘yilmaydi.
 176. Urug‘ omborxonasidagi ishlar mexanizatsiyalashgan bo‘lishi lozim. Harakatlanuvchi lentali transportyorlar, mexanizatsiyalashgan yuk ortgichlar va omborxonaga urug‘ qabul qilayotgan vaqtida bemalol harakatlanishi uchun har bir bo‘lim oqish zonasining birida 1 m2 dan kam bo‘lmagan maydoncha qoldirilishi shart.
 177. Siloslar, bunkerlar va boshqa qurilmalarning yuklash, kirish lyuklari mustahkam metall panjarali bo‘lishi kerak. Xonadagi lyuklar panjarasining poldan chuqurligi 50 mm dan ko‘p bo‘lmasligi lozim. Barcha reshetkalar qulflashga mo‘ljallanishi lozim.
 178. Har bir mexanizatsiyalashgan omborxonaning tonneliga kirish qismida konveyerni halokat vaqtida to‘xtatish uchun “To‘xtatish” tugmachalari bo‘lishi lozim.
 179. Urug‘, shrot omborxonalari estakadasi, tonneli, galereyalarida kamida 2 ta chiqish yo‘lkasi bo‘lishi hamda inshootning ikki tomoni boshi va oxirida joylashishi lozim. Yo‘lak kengligi kamida 0,7 m va balandligi 1,8 m bo‘lishi shart.
 180. Shrot omborxonalarini transport-texnologik jihozlar uchun yerto‘la, yarim yerto‘la qavatlari, tonnellar, chuqurliklar va nishablar bilan loyihalashtirilishi lozim.
 181. Ba’zi hollarda shrot omborxonalari va elevatorlarini redler va shneklar bilan jihozlanganda, ularni tarnovlari balandligidagi transheyalarga joylashtirishga yo‘l qo‘yiladi.
 182. Shrot bunkeri va silos darchasida uchqun chiqarmaydigan materialdan ishlangan, olinadigan panjara va zich yopiladigan eshik bo‘lishi lozim.
 183. Bunker sifatidagi omborxonalarda turib qolgan shrotni havolatish va hosil bo‘lgan og‘ishmalarni yoyish ishlari mexanizatsiyalashgan bo‘lishi shart. Bu maqsadda xodimlarni bunkerga tushirish taqiqlanadi.
 184. Qabul qilish oqovalariga urug‘larni xirmon o‘rtasidan berish taqiqlanadi. Urug‘ omborlaridagi, ishlab chiqarish sexlaridagi o‘rani to‘ldirish uchun ortish va tushirish uchun mo‘ljallangan tuynuklari va poldagi, xirmon maydonchasidagi oqovalari kataklari sig‘imi 100 x 100 mm saqlanish panjaralari bilan yopilgan bo‘lishi kerak.
 185. Bunker va saqlash o‘ralariga ochiq oqova va ishlab turgan so‘rg‘ich vaqtida tushish taqiqlanadi.
 186. Saqlash o‘ralarini to‘ldirish va tushish tuynuklari, shuningdek xirmon maydonlaridagi chigit qabul qilish tuynuklari metall saqlash panjaralari bilan yopilishi shart.
 187. Elevatorning har bir silos bo‘lmasi to‘siqlarida katagi 100 x 100 mm mustahkam panjara va zich yopiladigan qopqoq bilan berkitilgan teshik bo‘lishi kerak. Shrot silos bo‘lmalarining reshyotka va qopqoqlari uchqun chiqarmaydigan materialdan tayyorlanishi kerak.
 188. Barcha quvur o‘tkazgichlar loyihalashtirilishi lozim.
 189. Tashkilot bosh muhandisi tomonidan tasdiqlangan ro‘yxatga asosan quvur o‘tkazgichlar doimo ko‘zdan kechirilishi va ta’mirlanishi lozim.
 190. Barcha o‘rnatilgan quvur o‘tkazgichlar foydalanishga topshirilishidan oldin va ta’mirlashdan so‘ng tekshiruvdan va gidravlik sinov natijalari aks etgan texnik ko‘rikdan o‘tkazilishi lozim.
 191. Tiqin armaturasi va uning joylashishi har bir agregatni ishonchli o‘chirilishini ta’minlashi kerak.
 192. Avtoklav bo‘limidagi vodorod, yog‘, katalizator, inert gaz va suv o‘tadigan quvur o‘tkazgichlarda orqaga qaytarish klapanlari bo‘lishi shart.
 193. Ekstraksion sexlarda undan foydalanish sharoitida missella eritgichning zanglatish ta’siriga chidamli po‘lat tiqin armaturasi ishlatilishi shart.
 194. Eritgichni haydash, bug‘lantirish, bijg‘itish uchun kuchli bug‘ beriladigan qo‘ra, toster, shlambug‘lantirgich, distillyator va boshqa jihozlarning quvur o‘tkazgichlarida teskari klapani, berkitish ventili, manometrli saqlash va reduksion klapanlar o‘rnatilgan bo‘lishi kerak.
 195. Yangi va ta’mirlangan (texnologik qurilmalarni avariya va noxush hodisadan) saqlash klapanlarining germetikligini tekshirilishi va stendda tartibga solinishi uning texnik pasportiga qayd etilishi lozim.
 196. Toksik, yonuvchan, portlovchan moddalar haydaladigan quvurlarni maishiy, yordamchi, omborxona, boshqaruv va xo‘jalik xonalari, transformator xonalari va zina yo‘laklaridan o‘tkazishga yo‘l qo‘yilmaydi. 
 197. Yonuvchan va portlovchan moddalar quvurlarini ochiq olovda qizdirish taqiqlanadi.
 198. Tiqin armaturasi qoidaga ko‘ra poldan 3,6 m dan baland bo‘lmagan balandlikka o‘rnatilishi lozim. Ular poldan 1,6 m dan balandda joylashtirilgan hollarda, ko‘chmas asosga o‘rnatilgan narvonli maydoncha yoki uni poldan ta’mirlash mumkin bo‘lgan moslamasi bo‘lishi kerak.
 199. Qayta o‘rnatilayotgan va ta’mirlangan tiqin armaturasi zichligi stendda 5 minut ishchi bosim ostida sinalishi kerak. 
 200. Armaturada uning dastasi va maxoviklarining aylanish yo‘nalishini ko‘rsatuvchi yo‘nalish belgisi bo‘lishi kerak. Barcha jo‘mraklarning old qismida o‘yilgan tiqin holatini ko‘rsatish belgilari oq rangda ko‘rsatilishi shart.
 201. Sexlarda (ishlab chiqarish maydonlarida) tiqin, tartibga soluvchi va saqlash armaturalari ko‘rsatilgan quvur o‘tkazgichlarining o‘tkazilish tartibi va nazorat-o‘lchash asboblari tasviri osib qo‘yilishi shart. Chizmadagi tiqin armaturalari raqami va boshqa belgilar texnologik reglamentga mos kelishi shart.
 202. Quvur o‘tkazgichlarda mahsulot yo‘nalishini ko‘rsatuvchi stryelkalar bo‘lishi kerak. Tiqin armaturasining chizmada tartib raqami yozilgan bo‘lishi kerak. 
 203. Quvur o‘tkazgichlarni yotqizishda ular osilishi va to‘planib qoladigan joy hosil qilmasligi, yuborilayotgan material tiqilmasligi, kommunikatsiya cho‘zilib ketmasligini ta’minlashi lozim.
 204. Emirilishga uchraydigan apparat va quvur o‘tkazgich devorlarining qalinligi va tarkibi tasdiqlangan reja-jadvalga asosan tekshirilishi kerak. Quvur o‘tkazgichlarni tashqi omillar ta’sirida yemirilishdan saqlash choralari loyiha asosida olib borilishi kerak.
 205. Texnologik apparat va quvur o‘tkazgichlarga o‘rnatilgan saqlash klapanlari bug‘ va suyuqlikni xavfsiz joyga chiqarish yo‘liga ega bo‘lishi lozim.
 206. Flansli birikmalar tashqaridan kuzatish mumkin bo‘lgan va ochiq, ta’mirlash va o‘rnatish uchun qulay bo‘lgan joylarga joylashtirilishi kerak. 
 207. Jipslashtirish konstruksiyasi, to‘shama materiali va flans birikmalarini o‘rnatilishi texnologik tizimni ta’mirlash oralig‘ida bajarilganda yemiriluvchan birikmalar germetikligini ta’minlashi shart. 
 208. Bug‘ tizimiga gidravlik ta’sir ko‘rsatmaslik uchun bug‘ ventillarini tez ochish va kondensat uzatgichini havolatmay ochish taqiqlanadi.
 209. Quvurlar o‘tkazgichlarning tashqi devori 45°C dan yuqori bo‘lgan barcha issiqlik tarqatuvchilari issiqlik izolatsiyasi bilan qoplanishi shart.
 210. Issiqlik izolatsiyasi materiallari silliq, namlikka va mexanik zararlanishga chidamli va issiq yuzalar uchun o‘tga chidamli bo‘lishi kerak.
 211. Ishlab chiqarish asbob-uskunalarining harakatlanuvchi qismlari GOST 12.2.062-81 talablariga muvofiq blokirovkalash, to‘xtatish, xabardor qilish tizimlari bilan jihozlangan bo‘lishi lozim.
 212. Ishlab chiqarish asbob-uskunalarining elementlari (elektr o‘tkazgichlari, o‘tkazish quvurlari, kabellari va boshqalar) ularning shikastlanishiga imkon bermaydigan holatda tayyorlangan bo‘lishi lozim.
 213. Katta o‘lchamli (gabaritli) ishlab chiqarish uskunalari va ularning qismlariga xizmat ko‘rsatish, tekshirish, ta’mirlash va sozlash uchun qulay hamda erdan 2 m va undan baland joylashgan to‘siqlari va zinalari bor maydonlar bilan ta’minlangan bo‘lishi kerak. 
 214. Asbob-uskunalarni boshqarish organlarida ularning vazifasi ko‘rsatilgan aniq yozuvlar yoki shartli belgilari bo‘lishi lozim.
 215. Ishlab chiqarish asbob-uskunalari tarkibiga kiruvchi himoya vositalari quyidagilar bilan ta’minlanishi lozim:
 o‘chirib qo‘yilgan yoki nosoz ishlab chiqarish asbob-uskunasining ishlashi cheklab qo‘yilishi;
 xavf tug‘ilgan yoki odam xavfli hududga yaqinlashgan holatlarda ishlab ketishi;
 faqat xavfli va zararli ishlab chiqarish omillarining ta’siri tugagandan so‘nggina himoya vazifasi tugatilishini ta’minlash;
 himoya vositalarining ayrim elementlari ishdan chiqqan taqdirda, qo‘shimcha xavf-xatarni yuzaga keltirmagan holda boshqa himoya vositalari bilan himoyalash vazifasi ta’minlanishi;
 xizmat ko‘rsatish va nazorat qilish uchun qulay bo‘lgan joyda o‘rnatilgan bo‘lishi, ayrim hollarda ularning ishlashini avtomatik ravishda nazorat qiluvchi qurilmalar bilan ta’minlanishi.
 216. Ishlab chiqaruvchi asbob-uskunalar o‘tkir uchli, qirrali va boshqa jarohatlashi mumkin bo‘lgan elementlarga, shuningdek to‘silmagan issiq yoki juda ham sovutilgan qism va detallarga ega bo‘lmasligi lozim. 
 217. Ishlab chiqaruvchi asbob-uskunalarning tuzilishi va joylashishi montaj qilish, xizmat ko‘rsatish va ta’mirlashda qulaylik va xavfsizlikni ta’minlashi kerak. 
 218. Asbob-uskunalarning konstruksiyasi, uning tarkibiy qismi bo‘lgan bug‘ o‘tkazgichlar, elektr simlarining bexosdan zararlanish xavfini bartaraf etishi kerak.
 219. Asbob-uskunalarning konstruksiyasi xodimlarning jarohat olishiga sabab bo‘ladigan o‘tkir bo‘g‘inli, hoshiyali, g‘adir-budur va tikanli bo‘lmasligi kerak.
 220. Asbob-uskunalarning holatini tekshirish ishlari tashkilotning texnik rahbari tomonidan tasdiqlangan reja jadval asosida olib borilishi kerak.
 221. Asbob-uskunalarni o‘rnatish, ta’mirlash, tozalash, ko‘tarish va o‘rnini almashtirish ishlari javobgar shaxs nazorati ostida mexanizatsiya yordamida bajarilishi shart.
 222. Har bir asbob-uskunaning pasporti, kommunikatsiyalarga ulanish chizmasi, konstruksiyasiga kiritilgan o‘zgartirishlar, foydalanishga qabul qilish hujjatlari, shuningdek xavfsiz foydalanish qo‘llanmasi bo‘lishi kerak.
 223. Har bir asbob-uskunadan foydalanish sharoitlarini hisobga olgan holda, xizmat qilish muddati belgilanishi va bu muddat uning pasportida qayd etilishi lozim. 
 224. Asbob-uskunalarning barcha harakatlanuvchi qismlari, keltiruvchi, uzatuvchi mexanizmlari, uning qismlari (shkiv, qayishlar, zanjirlar, aylanuvchi vallar) uskunaning korpusida joylashgan bo‘lishi kerak.
 225. Himoyalash konstruksiyasi qo‘shimcha shovqin, tebranish, xavfli vaziyat yuzaga keltirmasligi, uskunaga xizmat ko‘rsatishni qiyinlashtirmasligi kerak.
 226. Tez-tez kuzatiladigan joylarning panjaralari tez yechiladigan (qopqoq, lyuk, shit, to‘r va boshqalar) yoki tez ochiladigan bo‘lishi kerak. Panjaralar, eshiklar, shitlar, ular ochilganida yoki olib tashlanganida avtomatik ravishda uskunalar ishini to‘xtatish bloklari bilan ta’minlangan bo‘lishi shart.
 227. Asbob-uskunalarni boshqarish tizimida xodimlarning jarohatlanish xavfini bartaraf etish maqsadida xavfli vaziyatlarda tormozlanish va halokatni to‘xtatish vositalari, shuningdek uskunani buzilishi haqida ogohlantiruvchi signal berish vositalari bo‘lishi lozim.
 228. Boshqaruv organlari joylashuvi va konstruksiyasi uskunalarning to‘satdan harakatga kelishining oldini olishi lozim.
 229. O‘tish uchun eng kam oraliqlar uskunalarning bo‘rtib turgan qismlarini hisobga olgan holda qoldirilishi shart.
 230. Himoyalash qurilmalari yo‘q yoki nosoz bo‘lgan asbob-uskunalardan foydalanish taqiqlanadi.
 231. Gazgolderning ko‘rinarli joyida “Portlovchan!”, “Chekish man etiladi!” degan yozuvlar bo‘lishi kerak.
 232. Foydalanish jarayonida bir-biri bilan ishqalanganda uchqun chiqarishi mumkin bo‘lgan asbob-uskunalarni gazgolderning ichki yarim o‘ralari va gaz kiritish kamerasiga o‘rnatish taqiqlanadi. 
 233. Sharnirga mahkamlangan, ilgakka ilingan yoki suriluvchi panjaralar ishga tushirish qurilmasi bilan bloklangan bo‘lishi lozim. 
 234. Vakuum ostida ishlovchi apparatlar vakummetr va apparat ichidagi bosimni atmosfera bosimiga tenglashtiruvchi qurilma bilan jihozlanishi kerak.
 235. Quvur o‘tkazgich, apparat va tiqin armaturasi flyansi, lyuk va tushish o‘rasi qopqog‘ining teshiklaridan birida mahkamlovchi bolti bo‘lmasa ishlatishga ruxsat etilmaydi. 
 236. Ish vaqtida apparatni ko‘rish fonari va lyuklarini ochish taqiqlanadi. Apparatdan foydalanish vaqtida ishlov berilayotgan materialning texnologik qo‘llanmada ko‘zda tutilgan miqdori saqlanishi kerak.
 237. Harorat va bosimni kuzatish lozim bo‘lgan va ish joyidan uzoqda joylashgan yoki to‘g‘ridan to‘g‘ri kuzatish mumkin bo‘lmagan apparat va agregatlar joylarda ko‘rsatish va masofadan ko‘rsatish asboblari bilan ta’minlanishi kerak. 
 238. Uskunalarning 45°C dan yuqori bo‘lgan barcha issiqlik tarqatuvchi tashqi devorlari tashqi ta’sirlardan himoya qilingan bo‘lishi shart.
 239. O‘simlik yog‘i va uni olish jarayonida ishlatiladigan xomashyolar aralashmasini saqlash sig‘imlari (rezervuar, bunkerlar va boshqalar) materiallarni yuklash va yuk bo‘shatish paytida chang tutish moslamalari bilan jihozlangan bo‘lishi lozim. 
 240. Sig‘imlarning tepasi perimetri bo‘yicha to‘silgan bo‘lishi va to‘siqlar GOST 12.4.059-87 “Qurilish. Inventar himoyalovchi to‘siqlar. Texnik shartlar” talablari bo‘yicha bajarilishi kerak.
 241. Sig‘imlar galereyasidagi oynaning romlari ochiq holatda ushlab turish uchun moslamalar bilan ta’minlangan bo‘lishi lozim. Oyna romini ochish galereya polidan turib amalga oshirilishi kerak.
 242. Sig‘imlar galereyasi truboprovodlaridan o‘tish uchun o‘tish ko‘priklarini o‘rnatilishi GOST 12.4.059-87 “Qurilish. Inventar himoyalovchi to‘siqlar. Texnik shartlar” talablariga muvofiq bo‘lishi lozim.
 243. Sig‘im ichiga tushish oldidan quyidagi xavfsizlik choralari ko‘rilishi kerak:
 sig‘imga ketayotgan hamma pnevmotrassalardagi tiqin jo‘mraklari yopilishi va GOST 12.4.026-76 bo‘yicha “Tiqin jo‘mraklari ochilmasin, odamlar ishlayapti!” yozuvli taqiqlovchi xavfsizlik belgisi osib qo‘yilishi.
 sig‘imga tushayotganlarda ish bajarish uchun asboblar, yakka tartibdagi himoya vositalari, signalizatsiya yoki bog‘lovchi (signal, arqon, gaplashish manbai, radioaloqa) vositalari bilan ta’minlanishi.
 244. Kajavalar o‘tirgich, oyoq uchun tirgovich, to‘siq va asbob saqlash va qotirish anjomlari bilan jihozlangan (cho‘ntaklar, xomutlar va boshqalar) bo‘lishi lozim.
 245. Kajava to‘sig‘ining balandligi 1,2 m dan kam bo‘lmasligi, qo‘shimcha to‘siq planka balandligi 0,6 m bo‘lishi, lyulkani osib qo‘yish vositalari uning to‘nkarilishini bartaraf qilishi lozim. Ishlab chiqarish asbob-uskunalarining konstruksiyasi GOST 12.2.003-91 “Ishlab chiqarish uskunalari. Xavfsizlikning umumiy talablari”ga muvofiq bo‘lishi lozim.
 246. Tashkilotning ta’mirlash xizmati uskunalarning mehnat xavfsizligi standartlari, ularning texnik pasportlari, texnik yo‘riqnomalari va ishlab chiqaruvchi zavodning boshqa hujjatlarining talablariga mosligini ta’minlashi lozim.
 247. Uskunalarni zarur texnik holatda tutib turish uchun tashkilotda unga xizmat ko‘rsatishni yaxshilash, rejali va oldini oluvchi ta’mirlashni qat’iy bajarilishi hamda ta’mirlash ishlarining sifatini yaxshilash bo‘yicha choralar ko‘rilishi lozim.
 248. Asosiy uskunalarni kapital va joriy ta’mirlash ishlab chiqilgan va tasdiqlangan ishlarni tashkil etish loyihasiga muvofiq amalga oshirilishi lozim. Ishlarni tashkil etish loyihalarida ta’mirlashni o‘tkazishga javobgar shaxslar, shuningdek ta’mirlash ishlarining tartibi va xodimlarning xavfsizligini ta’minlovchi choralar ko‘rsatilishi lozim. 
 249. Ishlayotgan sexlarda pudratchi tashkilotlar tomonidan bajariluvchi ta’mirlash, qurilish va montaj ishlari naryad-ruxsatnoma bilan rasmiylashtirilishi lozim. 
 250. Barcha hollarda ta’mirlash ishlarining bajarilish tartibi va usullari bosh muhandis yoki uning o‘rinbosari bilan kelishilishi lozim. 
 251. Ta’mirlash ishlari bajariladigan hudud to‘silgan holatda bo‘lishi va u erda xavfsizlik plakati va belgilari o‘rnatilgan bo‘lishi lozim. 
 252. Ta’mirlash ishlari boshlanishidan avval ta’mirlashda band bo‘lgan barcha xodimlar ishlarni tashkil etish loyihasi bilan tanishtirilishi va ta’mirlash ishlarini bajarish paytida xavfsizlik choralariga rioya qilish bo‘yicha yo‘l-yo‘riqdan o‘tkazilishi lozim. 
 253. Nosoz yuk ko‘taruvchi mexanizm va moslamalarda, shuningdek shahodatlangan muddati tugagan mexanizmlarda ishlash taqiqlanadi.
 254. Yechib olingan agregatlar, detallar va metall konstruksiyalar yig‘ishtirib qo‘yilishi lozim.
 255. Ta’mirlash paytida ish joylarini, yo‘llarni, yo‘laklarni va zinapoyalarni turli narsalar bilan to‘sib qo‘yish taqiqlanadi.
 256. Havoza va to‘shamalarida ishlash uchun ehtiyot kamarlari va arqonlaridan foydalanishlari shart. Ehtiyot kamarlari arqonining mahkamlanish joyi konstruksiyalarda avvaldan belgilab qo‘yilgan bo‘lishi lozim.
 257. Ta’mirlash ishlari bajarilayotgan hududdagi elektr o‘tkazgichlari yoki uskunalarning kuchlanish ostida bo‘lgan ochiq qismlari oldindan elektr tokidan o‘chirib qo‘yilgan yoki maxsus izolatsiyalovchi vositalar bilan ishonchli himoyalangan bo‘lishi lozim.
 258. Xodimlarning qizigan uskunaning ichiga kirgan holda ta’mirlash ishlarini olib borilishiga uskunani shamollatib, ichidagi gazlar butunlay chiqarib yuborilgandan va havoning harorati ko‘pi bilan 40°C gacha pasaytirilgandan so‘ng ruxsat etiladi.
 259. Barcha ta’mirlash ishlari sex yoki tashkilot rahbari tomonidan tayinlangan shaxslarning rahbarligi va nazorati ostida bajarilishi lozim.
 260. Materiallarni uskunaning ish maydonchasiga uzatish mexanizatsiyalashgan bo‘lishi va ular tushib ketmaydigan usulda bajarilishi lozim. 
 261. Ta’mirlash olib borilayotgan joy va barcha o‘tish joylari belgilangan me’yorlarga muvofiq yoritilishi lozim. 
 262. Ta’mirlash tugagach barcha keraksiz konstruksiyalar, asbob-uskunalar, materiallar va chiqindilar sexdan olib ketilishi, to‘siqlar, saqlovchi moslamalar va blokirovkalar o‘z joyiga o‘rnatilishi lozim. Barcha turdagi ta’mirlash ishlari tarmoq (idoraviy) nizomlariga muvofiq tuzilgan va tashkilot bosh muhandisi tomonidan tasdiqlangan rejaviy-ehtiyot ta’mirlash jadvaliga muvofiq bajarilishi lozim. 
 263. Barcha zararli va portlovchi gazlar bo‘lgan hamda gazlar yig‘ilish ehtimoli bor xonalarda ta’mirlash ishlarini boshlashdan avval, shuningdek ta’mirlash ishlari hamda apparatlar va qurilmalarni tozalash vaqtida xonadagi shamollatish tizimini ishlatish zarur.
 264. Ta’mirlash ishlari vaqtida portlovchan gaz va bug‘lar ajralib chiqaruvchi jarayonlarni bajarish ishlari taqiqlanadi. Ta’mirlash ishlarini boshlashdan oldin va ularni bajarayotganda binodagi havoda portlovchan bug‘, gaz bor-yo‘qligini tekshirish lozim. Polga, maydonchaga, zinaga va boshqa joylarga metall asboblarni tashlash taqiqlanadi.
 265. Vodorod, salomas, tizimidagi oqizish jo‘mraklari tiqilganda va vodorodni tozalash tizimida tiqinlarni ochishga faqat latun yoki mis simlar ishlatilishi lozim.
 266. Ta’mirlash ishlarini amalga oshirishda panjara, armatura, quvur o‘tkazgich va mufta qobig‘ida turish taqiqlanadi.
 267. Xodimlarning o‘tishi, shuningdek asbob-uskunalar va ehtiyot qismlarini olib o‘tish uchun mo‘ljallangan yo‘llar sirpanchiq bo‘lmasligi kerak.
 268. Zararli va portlovchan moddalar ishlatiluvchi asbob-uskuna va quvur o‘tkazgichlar devorining qalinligi (texnik ko‘rikdan o‘tkazish, parmalash, ultratovush yordamida) belgilangan muddatlarda tekshirib turilishi lozim.
 269. Asbob-uskuna va quvur o‘tkazgichlarda ortiqcha bosim borligida boltlarni va shpilkalarni tortish taqiqlanadi. 
 270. Barcha portlab yonish xavfi bo‘lgan binolarda tortish shamollatish tizimi o‘chirilganda, rejali va ogohlantirish ta’mirlash ishlarini olib borish taqiqlanadi.
 271. Asbob-uskuna (rezervuar)da ta’mirlash ishlari boshlanishidan oldin, unga ulangan barcha quvur o‘tkazgichlardan to‘sqich bilan to‘silgan va texnologik mahsulotlarning qoldiqlaridan tozalangan hamda o‘tkir bug‘ bilan bug‘lantirilgan, suv bilan yuvilgan va shamollatilgan bo‘lishi kerak.
 272. Olovli ishlar yordamida yoki boshqa ta’mirlash ishlari ularni bajarish jarayonida ko‘rilgan chora-tadbirlarga qaramay xavfli vaziyat yuzaga keltirish sharoitlari aniqlanganda to‘xtatilishi shart.
 273. Apparat, sig‘im va quduqlarni ochish, ularni tekshiruvdan o‘tkazish, tozalash va ta’mirlash ishlari sex boshlig‘ining yozma ko‘rsatmasiga asosan (avariya hollaridan tashqari) muhandis-texnik shaxslarning uzluksiz nazoratida va ishga kirishish ruxsatnomasi to‘ldirilgandan so‘ng amalga oshirilishi lozim. 
 274. Xodimlarni apparat (rezervuar) ichiga tushirishdan oldin unga ulangan barcha quvur o‘tkazgichlar to‘sqichlar bilan berkitilgan, texnologik mahsulotlarning qoldiqlaridan tozalangan, o‘tkir hidli qoldiqlar neytrallashtiruvchilar bilan xavfsizlantirilgan, suv bilan yuvilgan (yoki bug‘langan) hamda 40°S ga qadar sovutilgan va shamollatilgan bo‘lishi kerak.
 275. O‘z tuzilishida harakatlanuvchi qismlari bo‘lgan apparatlarga xodimlar tushirilishidan oldin, uni o‘chirish bilan quvvatsizlantirilishi, xavfsizlik qo‘shimchasi olinib, “Yoqilmasin, xodimlar ishlamoqda!” degan ogohlantirish yozuvi ilib qo‘yilishi kerak.
 276. Apparat, sig‘im va quduqlarning ichidagi havodan olingan namunaning tahlili ularning ichidagi havoda hajmi bo‘yicha kamida 20 foiz kislorod borligini va ammiak, sirka kislotasi va boshqa zararli aralashmalar yo‘qligini ko‘rsatgan taqdirdagina ularning ichida ishlarni bajarishga ruxsat etilishi lozim.
 277. Ishlar mas’ul muhandis-texnik xodimning rahbarligida kamida uch xodim tomonidan bajarilishi, ulardan biri apparat, idish yoki quduqning ichida bo‘lishi, ikkinchisi esa yuqorida turib qutqarish arqonini ushlagan holda ichkarida ishlayotgan xodimni kuzatib turishi va quduqning yonidan ketmasligi lozim.
 278. Apparatning ichida ishlayotgan xodimning sog‘lig‘i yomonlashsa, u darhol ishni to‘xtatib, tashqariga chiqishi lozim. Zarur hollarda kuzatib turuvchi va ish rahbari jabrlangan xodimni tashqariga chiqarib olishlari shart.
 279. Xodim avariya holatlarida ichida gaz bor yoki havo almashinuvi yetishmaydigan apparatlar, sig‘imlar, quduqlarda ta’mirlash ishlarini boshlashidan oldin shlangli protivogazni kiyishi lozim. Shlangning orqa uchi toza havoli hududga chiqarib, mahkamlanib qo‘yilishi shart.
 280. Shlangli protivogazda tanaffussiz ishlash muddati 15 daqiqadan oshmasligi shart, shundan so‘ng xodim 15 daqiqa ochiq havoda dam olishi lozim.
 281. Idishlarni, ularning ichiga xodimlarning tushishi bilan bog‘liq ishlarga tayyorlash, hamda ishlash paytidagi ko‘riladigan xavfsizlik choralari naryad-ruxsatnomada bayon qilingan bo‘lishi lozim.
 282. Ta’mirlash jarayonida yong‘in xavfsizligi choralarini ta’minlash uchun javobgarlik olovli ishlar olib boriladigan sex, tajribaxona, ustaxona, omborxona, bo‘lim rahbarlariga yuklatilishi kerak.
 283. Vaqtinchalik payvandlash ishlari va boshqa olovli ishlar bajariladigan joylar obyektning yong‘in xavfsizligi uchun javobgar shaxsining (muassas